1Rumal-i, mi coj ka 'ij yoj, man yoj xa oj rajchac i Crísto, xa oj ajbil re chiwe ni'pa i u nojbal i Dios chi o'onom lok uwam u wach chique i winak. 2Xui-ri, jun we yatal jun chac chukul, 'o ni u chac chu 'ana na lic pacha bital che rumal u patron. 3In chac yin, are i Kajwal cu solij. Rumal-i, n-quin c'achir ta che, wach i qui ch'ob yix che in chac; wach quiqui bij i winak chwe n-ta kas quin ch'ob yin che ile. Xak n-yin ta quin 'ataw tzij puwi, we 'utz in chac, we xi n-'us taj. 4Quin na yin chi 'utz in 'anom, xui-ri, mokxa n-'us taj. Xui weta'am iri, are i Kajwal, are i ca 'ataw tzij pinwi. 5Rumal-i, mi 'at tan tzij puwi jun chic; chiwoy'ej na, c'a ca c'un ni Kajwal. Ire cu sakij na wach i ka ch'obom konojel pa ka c'ux; cu 'alijinsaj wach usuc' i coj tijin chu 'onquil. Te'uri i Dios cu ya ni ka 'ij pacha ca majaw chake, chaka jujunal. 6Wachalal, are xin lap tak ile chi xin 'an yin, xak i xu 'an i ma Apólos, xin bij 'ut, man co'onbej 'utz chiwe yix. Cwaj quix naw 'uri che, chi o u chac qui 'an yix pacha i tz'ibtal can chupam u wuj i Dios. Cwaj quix naw che, chi n-'us taj qui ya i c'ux che jun ajchac re i Dios. N-'us taj we 'o jun cu bij: "'Utz in 'anom man yin in teren chirij i achi-ri, xui-ri i jun-le n-cwaj taj," quix cha. 7N-'us taj we queje ile qui bij. ¿Pachin xa 'anaw mas 'utz chiwe yix chiquiwach iwachi'il? Mi jun. Ni'pa i 'o iwu' wo'or, are i Dios yawnak. Bay, we xa yatal chiwe, ¿wuchac 'ut laj qui 'an nim che iwib pacha tak i rikom yix pi wach wi? 8¿Xataba n-ta chic 'o rajwaxic chiwe? ¿Xataba ix beyom chic chuwach i Dios? ¿Xataba ix nimak tak 'atol tzij chic? ¿Xataba xix nabeaj chakawach yoj? 'Utz te-ri we kas ix 'atol tzij chic, man xak queje ne yoj-i, oj 'atol tzij junam iwu'. 9Cwil yin, yoj chi oj apostelab, i Dios o'onom chake chi n-ta ka 'ij. Xa pacha oj prex chi coj camsax na chiquiwach conojel i winak. Coj qui takej pacha quiqui 'an jun ca'ay chake; coj qui takej conojel i winak, conojel i ángel. Queje ile quin na yin. 10Yoj chi oj apostelab xa oj tont coj quil i winak, man lic ka yom ka c'ux che i Crísto; péro yix, qui bij chi mas 'o i no'oj (man n-kas ta 'alaj we ix teren chirij i Crísto). Y qui bij chake chi n-ta kas ka cho'ab, péro yix, lic mas 'o i cho'ab, qui bij. I winak n-coj caj ti yoj, xui yix quiqui coj i 'ij. 11Ni'pa oj ticarnak lok, ka tijom numic, ka tijom c'atic, ka tijom n-ta ka 'u', y c'a are 'o wi wo'or. Caka tij i c'ax cumal i winak; xak n-ta jun kachoch pa coj jeki wi; 12xak lic coj cos che i chac, ch'acbal-re i ka wa. Are coj yo'yax cumal i winak, xa caka tz'onoj i 'utz re i Dios piquiwi; are caka tij i c'ax cumal i winak, caka ch'ijo. 13Are quiqui bij c'ax chake, yoj caka bij i 'utz chique. Quiqui 'an chake pacha oj tz'il chi mestal bic, pacha i n-ch'am taj chi quiqui c'ak bi i winak pa 'es. Queje qui 'anom ile chake, y c'a are 'o wi wo'or. 14I in tzij-le, n-are ti yabal i q'uix quin bij; xa quix in pixbaj pacha ix wac'al lic c'ax quix in na'o. 15Man xui yin pacha in i kajaw yix, chi i cubam i c'ux che i Crísto. Tupu ne je 'o lajuj mil mayesab iwu', que tijin chu c'utic u tzij i Crísto chiwe, ique ne te i kajaw, xui yin, man wumal yin xi ta wach iwelbal chi sak rumal i Jesucrísto. 16Rumal-i, lic quin tz'onoj chiwe chi 'ana yix pacha i quin 'an yin. 17Queje ile cwaj qui 'ano, rumal-i xin tak bi a-Timotéo iwu'. Are ire pacha wac'al rumal i Kajwal, lic c'ax quin na'o. Ire, lic u yom u c'ux chu 'onquil wach i craj i Kajwal. Are cupon ire iwu' cu c'unsaj chi c'ux wach in c'aslemal yin chuwach i Crísto, chi xak quin tijin chu c'utic chique i kachalal pa tak tzobajil xa ipa je 'o wi. 18Je 'o jujun chiwe yix, to' nim qui 'anom chic che quib; quiqui bij ique chi n-quin upon ta iwu' (man quin xij chic wib chique quiqui bij ique). 19Xui-ri, ya quix 'e wila we queje ile craj i Kajwal chwe. Te'uri, cwil na we kas 'o i qui cho'ab ique chi qui 'anom nimak che quib; mokxa to' qui chi'. 20Man i usuc' i u 'atbal tzij i Dios pa ka c'ux n-are ti wach tak caka bij, xa are wach i cho'ab 'o ku'. 21¿Wach quiwaj yix chwe are quin upon iwu'? ¿Quiwaj quix 'e in yaja? ¿O quiwaj quin upon iwu' ru' c'axnabal in c'ux, lic 'utz in c'ux chiwe are quin uponic?
1 CORINTIOS 4